Zeshan Shakar

Zeshan Arild Shakar (født 7. september 1982 i Oslo) er en norsk statsviter og prisvinnende forfatter. Shakar er kjent for sitt skjønnlitterære forfatterskap som dekker arbeidsinnvandrere og deres familiers opplevelser i Norge. Shakar debuterte høsten 2017 med romanen Tante Ulrikkes vei, som han mottok Tarjei Vesaas' debutantpris for. Siden har han utgitt romanene Gul Bok (2020) og De kaller meg ulven (2022).

Bakgrunn og virke 
Shakar er oppvokst på Stovner i Oslo med norsk mor og pakistansk far. Han er utdannet statsviter ved Universitetet i Oslo og har økonomiutdannelse fra Handelshøyskolen BI. Han arbeider i Oslo rådhus. Shakars far var blant de første pakistanske arbeidsinnvandrerne i Norge.  

Zeshan Shakar har to barn. Han er gift med Mishell Akhtar Shakar, som er pedagog, rådgiver og sakprosaforfatter.

Forfatter

Romaner 
Shakar debuterte høsten 2017 med romanen Tante Ulrikkes vei, etter veien på Stovner med samme navn. For denne boka mottok han Tarjei Vesaas' debutantpris og bokbloggerprisen, og romanen solgte over 150.000 eksemplarer. Boka har også blitt satt opp som teaterstykke. I 2020 ga han ut sin andre roman, Gul bok.

I 2022 gav han ut sin tredje bok i det som er omtalt som trilogien om en klassereise; den tredje romanen har tittelen De kaller meg ulven.

Sceneproduksjoner 
Tante Ulrikkes vei ble høsten 2019 satt opp som teaterstykke på Det Norske Teatret. 

Sammen med Don Martin skrev Shakar teaterstykket Linje 5, som hadde premiere på samme teater høsten 2020.

Priser og nominasjoner 
Shakar mottok i 2020 avisa Klassekampens kulturpris Neshornprisen.

I 2021 mottok han Oslo by kunstnerpris.

Han ble i 2022 nominert til LOs litteraturpris for arbeiderlitteratur for romanen Gul bok. Samme år ble han tildelt Bokhandlerprisen.

Bibliografi 
 2017: Tante Ulrikkes vei (roman), Gyldendal
 2020: Gul bok (roman), Gyldendal
 2022: De kaller meg ulven (roman), Gyldendal

Referanser

Eksterne lenker 
 Tante Ulrikkes vei: et møte med Zeshan Shakar – lydopptak på Bergen Offentlige Bibliotek 12. september 2018

Norske forfattere
Norske statsvitere
Nordmenn av pakistansk opphav
Alumni fra Handelshøyskolen BI
Alumni fra Universitetet i Oslo
Vinnere av Tarjei Vesaas' debutantpris
Personer fra Oslo
Priser